ജില്ലയ്ക്ക് ഇന്ന് പിറന്നാള് മധുരം പത്തനംതിട്ട: 1982ലെ കേരളപ്പിറവി ദിനത്തില് രൂപംകൊണ്ട പത്തനംതിട്ട ജില്ലയുടെ 39 ാമത് പിറന്നാള് ഇന്ന്. കേരളത്തിന്റെ 13 ാമത്തെ ജില്ലയായി പത്തനംതിട്ട രൂപമെടുക്കുന്നത് രാഷ്ട്രീയ സമ്മര്ദത്തിന്റെ കൂടി പിന്ബലത്തിലാണ്. എന്നാല് മലയോര, അപ്പര്കുട്ടനാടന് പ്രദേശങ്ങള് ഉള്പ്പെടുത്തി രൂപീകരിച്ച ജില്ല കോവിഡും പിന്നാലെ എത്തിയ മഴക്കെടുതികളും വരുത്തിവച്ച പ്രതിസന്ധികളിലൂടെയാണ് ഇപ്പോഴും സഞ്ചരിക്കുന്നത്. ആലപ്പുഴ, കൊല്ലം, ഇടുക്കി ജില്ലകളുടെ ഭാഗങ്ങള് ചേര്ത്ത് അഞ്ച് താലൂക്കുകളുമായി രൂപീകരിച്ച ജില്ലയില് കോന്നി കേന്ദ്രീകരിച്ച് പുതിയ ഒരു താലൂക്ക് കൂടി പിന്നീടുണ്ടായി. ഏഴ് നിയമസഭ മണ്ഡലങ്ങള് പൂര്ണമായും പന്തളം മണ്ഡലം ഭാഗികമായും ഉള്പ്പെട്ടിരുന്നു. മണ്ഡല പുനര്വിഭജനത്തോടെ നിയമസഭ മണ്ഡലങ്ങളുടെ എണ്ണം അഞ്ചായി. ഇതോടെ സംസ്ഥാനത്തെ തന്നെ വിസ്തൃതിയും ജനസംഖ്യയും ഏറെയുള്ള നിയമസഭ മണ്ഡലങ്ങളുടെ നാടായി പത്തനംതിട്ട മാറി. കോവിഡ് പ്രതിസന്ധി അതിരൂക്ഷമായി ബാധിച്ച ജില്ലയാണ് പത്തനംതിട്ട. കേരളത്തില് രണ്ടാംഘട്ടത്തില് കോവിഡ് ആദ്യം സ്ഥിരീകരിക്കപ്പെട്ടതും പത്തനംതിട്ടയിലാണ്. ക്വാറന്റൈനും ലോക്ഡൗണും സംസ്ഥാനത്തു തന്നെ ആദ്യം തുടങ്ങിവച്ചതും പത്തനംതിട്ടയിലാണ്. ഒന്നരവര്ഷത്തിലേറെയായിട്ടും പൂര്ണമായ മോചനം ഇന്നും ഈ പ്രതിസന്ധിയില് നിന്നു സാധ്യമായിട്ടില്ല. സ്കൂളുകള് കൂടി തുറക്കുന്നതോടെ ഇന്ന് മുതല് അതിജീവനത്തിന്റെ മറ്റൊരു ഘട്ടമാകുകയാണ്. പൊതുഗതാഗതം, വ്യാപാര, വ്യവസായ മേഖല, ടൂറിസ്റ്റ് ബസ് വ്യവസായം, തിയറ്ററുകള് തുടങ്ങി കോവിഡ് പ്രതിസന്ധിയിലായവ പലതും ഇന്നും പൂര്ണമായ കരകയറിയിട്ടില്ല. തീര്ഥാടന ജില്ലയായ പത്തനംതിട്ടയിലെ ശബരിമല ഉള്പ്പെടെയുള്ള സ്ഥലങ്ങളിലേക്കുള്ള തീര്ഥാടകരുടെ വരവും കോവിഡ് പ്രതിസന്ധിയില് കുറഞ്ഞു. മാനദണ്ഡങ്ങള് പാലിച്ച് ഇക്കൊല്ലം പ്രതിദിനം 25000 തീര്ഥാടകര്ക്ക് മണ്ഡല, മകരവിളക്ക് കാലത്ത് പ്രവേശനാനുമതി നല്കിയിട്ടുണ്ട്. പരുമല പെരുന്നാളിനും നിയന്ത്രണങ്ങള് തുടരുകയാണ്. മഞ്ഞനിക്കര, മാരാമണ് തുടങ്ങിയ തീര്ഥാടനങ്ങളും ജനപങ്കാളിത്തത്തോടെയല്ല നടന്നത്. ആറന്മുളയിലെ ചടങ്ങുകള് രണ്ടുവര്ഷമായി ആചാരാനുഷ്ഠാനങ്ങള് മാത്രം. കോവിഡിനൊപ്പം മഴ വരുത്തിവച്ച പ്രതിസന്ധിയും ജില്ലയെ തളര്ത്തി. അപ്രതീക്ഷിതമായ മഴക്കെടുതികളാണ് ജില്ല നേരിട്ടുവരുന്നത്. കഴിഞ്ഞ മേയില് ആരംഭിച്ച മഴക്കാലമാണ് ഇപ്പോഴും തുടരുന്നത്. ഇതിനിടെ നിരവധി തവണ വെള്ളപ്പൊക്ക കെടുതികള് ഉണ്ടായി. സംസ്ഥാനത്തുതന്നെ അധികമഴ ലഭിച്ച ജില്ലകളില് മുമ്ബിലാണ് പത്തനംതിട്ടയുടെ സ്ഥാനം. ഉരുള്പൊട്ടലും പ്രളയവും ജില്ലയിലെ പല പ്രദേശങ്ങളിലും ഇത്തവണ കെടുതികള് രൂക്ഷമാക്കി. കാര്ഷിക മേഖലയിലും നഷ്ടങ്ങളേറെയുണ്ടായി. വികസന മേഖലയില് കോന്നി സര്ക്കാര് മെഡിക്കല് കോളജ്, നിര്ദിഷ്ട ദേശീയപാതകള്, ജില്ലാ സ്റ്റേഡിയം വികസനം തുടങ്ങിയ പദ്ധതികള് ഏറെ പ്രതീക്ഷകള് നല്കുന്നവയാണ്.